শহরের উত্তর থেকে দক্ষিণে ছড়িয়ে রয়েছে কলকাতা বিশ্ববিদ্যালয়ের ক্যাম্পাস। সেই সব ক্যাম্পাসে বহু জিনিসের যথাযথ রক্ষণাবেক্ষণ হয় না বলে অনেক সময়েই অভিযোগ উঠেছে। বিষয়টির গুরুত্ব বুঝে আগামী ২ মে বিশ্ববিদ্যালয়ের ওয়ার্কস কমিটির বৈঠক ডেকেছেন নবাগত রেজিস্ট্রার রাজাগোপাল ধর চক্রবর্তী। রক্ষণাবেক্ষণের প্রয়োজনের কথা মেনে নিয়ে বৃহস্পতিবার রাজাগোপালবাবু বলেন, ‘‘এতগুলো ক্যাম্পাসের যথাযথ রক্ষণাবেক্ষণের জন্য টাকার দরকার। আমাদের বাজেটের দিকে নজর রেখে যতটা সম্ভব রক্ষণাবেক্ষণের কাজ শুরু হবে।’’ প্রসঙ্গত, বিশ্ববিদ্যালয়ের ক্যাম্পাসগুলিকে পরিচ্ছন্ন রাখার পাশাপাশি নিরাপত্তা জোরদার করতে প্রতিটি ক্যাম্পাসে ক্লোজ্‌ড সার্কিট ক্যামেরা বসানোর সিদ্ধান্ত গত সিন্ডিকেট বৈঠকে হয়েছে। সঙ্গে রেজিস্ট্রার জোর দিচ্ছেন রক্ষণাবেক্ষণের দিকেও। উল্লেখ্য, কলকাতা বিশ্ববিদ্যালয়ের বেশ কয়েকটি বাড়ি বহু পুরনো। সেই সব বাড়ি এবং সেখানে থাকা বিভিন্ন জিনিসপত্রের সঠিক রক্ষণাবেক্ষণ অত্যন্ত জরুরি বলে মনে করছে ওয়াকিবহাল মহল। যেমন, রাজাবাজার সায়েন্স কলেজে মনস্তত্ত্ব বিভাগে যাওয়ার লিফটের সুইচ নষ্ট হয়ে যাওয়ায় কাজ চালানো হচ্ছে বেড সুইচের আদলে তৈরি সুইচ দিয়ে। রেজিস্ট্রার জানান, এই ধরনের বিষয়গুলি যাতে আর না হয়, তা তিনি দেখবেন। রাজাগোপালবাবু জানান, এ দিন আলিপুর ক্যাম্পাসে গেলে ছাত্রীরা অভিযোগ করেন সেখানকার স্যানিটারি ন্যাপকিন ভেন্ডিং মেশিন কিছু দিন ধরে খারাপ হয়ে পড়ে রয়েছে। রেজিস্ট্রার বলেন, ‘‘এই বিষয়গুলিতে নজর দেওয়া খুবই প্রয়োজন।’’ তিনি জানান, ২ মে ওয়ার্কস কমিটির বৈঠকে এই ধরনের বিষয়কে গুরুত্ব দেওয়া হবে।